NARIADENIE KOMISIE (ES) č. 1154/2005
z 18. júla 2005,
ktorým sa upravujú kódy a opisy niektorých výrobkov uvedených v prílohe I k nariadeniu Rady (ES) č. 1784/2003 o spoločnej organizácii trhu s obilninami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 234/79 z 5. februára 1979 o postupe pre úpravy nomenklatúry Spoločného colného sadzobníka používaného pre poľnohospodárske výrobky (1), najmä na jeho článok 2 ods. 1,
keďže:
(1)
Príloha I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (2) obsahuje v súčasnosti platnú kombinovanú nomenklatúru.
(2)
V súlade s výsledkami dohovorov so Spojenými štátmi americkými uzavretými v roku 1995 boli niektoré zmesi zvyškov z výroby kukuričného škrobu a niektorých ďalších zvyškov, najmä zvyškov po preosievaní kukurice a tých, ktoré pochádzajú z vody, v ktorej bola kukurica ponorená pri procese používanom pri výrobe alkoholu alebo iných produktov z výroby škrobu mokrou cestou, ktoré sa dovážajú do Spoločenstva, oslobodené od cla. Nariadením Rady (ES) č. 344/96 (3) sa preto do kombinovanej nomenklatúry zaviedla podpoložka 2309 90 20 s cieľom odlíšiť zaradenie tohto výrobku.
(3)
V dôsledku opomenutia nebola príloha I k nariadeniu (ES) č. 1784/2003 z 29. septembra 2003 o spoločnej organizácii trhu s obilninami (4) zodpovedajúcim spôsobom upravená. Táto úprava sa preto musí uskutočniť s účinnosťou od dátumu začatia uplatňovania nariadenia (ES) č. 1784/2003 zavedením kódu KN 2309 90 20 do zoznamu výrobkov uvedených v prílohe I k danému nariadeniu.
(4)
Nariadenie (ES) č. 1784/2003 by sa preto malo zodpovedajúcim spôsobom zmeniť a doplniť.
(5)
Opatrenia uvedené v tomto nariadení sú v súlade so stanoviskom riadiaceho výboru pre obilniny,
PRIJALA TOTO NARIADENIE:
Článok 1
Príloha I k nariadeniu (ES) č. 1784/2003 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. júla 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. júla 2005